રાજકોટમાં રહી છેલ્લાં એક દસકથી એજ્યું. કાઉંન્સેલિંગ અને પેરેન્ટિંગ વર્કશોપ કરતા જ્ઞાનેશ્વરી જોશી જણાવે છે કે, દરેક પડકારનો સામનો કરતા નક્કી કરેલા વાસ્તવિક ધ્યેય તરફ આગળ વધવા માટેનું પ્રથમ સોપાન એટલે આયોજન. ધારેલું લક્ષ્ય મેળવવા સમય અને અભ્યાસ બંનેનું આયોજન અનિવાર્ય છે. નિત્યક્રમ અનુસાર ઘરે અભ્યાસ કરવા માટેનો એક સમય નક્કી કરો. ટાઈમટેબલ બનાવો અને એને ખાસ અનુસરો. જ્યારે શરૂઆતમાં નિર્ધારિત સમય અનુસાર અભ્યાસ કરવા બેસશો ત્યારે થાક, ઉંધ, ભૂખ, મૂડ, ટી.વી., મોબાઈલ આ બધા જ મિત્રો તમને પોતાની તરફ આકર્ષશે. આ જાત સાથેનાં જંગ વખતે પોતાને એક જ વાત સમજાવવી કે અત્યારની મજા એ ભવિષ્યની સજા છે. તમારા હિતશત્રુઓને અવગણશો તો ધીમેધીમે આ બધા જ તમને છોડીને જતાં રહેશે અને તમને કોઈપણ સમયે અભ્યાસ કરવાની આદત પડી જશે. દ્રઢ મનોબળ સાથેનું નક્કર આયોજન એ પરીક્ષામાં સારા નંબરે પાસ થવાનું પ્રથમ પગથીયું છે.